{
  "1": "Long, 'wơơy oh ay ( vii gô đnooy dii manih xet gơnuun), oh ay leh xet đaneq gơnuun vơơ e duh đôôiq dii khơl drơơy tuôôy oot măn riilh ih?",
  "2": "Vii manih khơl drê e kanơu vơơ biq gơnuun veek jưư dii kanơu tuôôy kanơu măn riilh; bơh atoh kanơu kaxêêt, yôôych mưư paq măn biq veek jưư bơyh gơnuun pajêêk đnoyq.",
  "3": "Đa nưq đom tuôôy kanơu măn riilh, atoh mưư xa măn dii muuyq khơl kanơu kadrơơy, yôôych mưư hnoq tayh laa mưư kadrê adrôp. Bơh atoh kanơu kaxêêt, yôôych mưư jah luh hwoen đôôiq dii gơnuun, ji mưư leh aalq laa kadrê adrôp atoh mưư riilh dii manih khơl kanơu kadrơơy.",
  "4": "Nưq, 'wơơy oh ay, oh ay kung heq kaxêêt đôôiq dii gơnuun gơmưh xak xơmơơk ku Lôôk 'Wơt Dêh. 'Ngưq laa xôôq oh ay hnoq ik jah anguuk muut dii khơl drơơy, 'ngưq ji dii Kơy heq riilh hlê xing aduq kaxêêt, xôq haay jah vlôh plaay ka Kơy Plêêk.",
  "5": "Vii tuôôy haay đong măn đom xak xơmơơk, kaluh xuum trôôk kadrôp maroh bơyh gơnuun dơơp varơuq đom xak xơmơơk haay, dơơp vlôh varơuq jarooy truh varơuq kaxêêt.",
  "6": "Bơh juneq haay heq jah 'wơt xaloot klơlh gơnuun. Haay heq kaxêêt đôôiq dii varơuq heq veek jưư haay. 'Ngưq laa xôq haay dơơp varơuq tyauq trôôk đơơu ku Yaak Plêêk, leh aalq tyauq trôôk duut ku apok vlơk đnoyq.",
  "7": "Nưq, haay hnoq đnooy kajoq neq? aalq be jơq gơnuun laa kadrôp maroh? Leh dong leq e varơuq nưq. Jin anưq, atoh leh e gơnuun yôôych gô hnoq leh dong leq xet kadrôp. Vii gô hnoq be xet thaam laam laa kadrôp atoh gơnuun leh pato đaneq: \" Xak te thaam laam.\"",
  "8": "Bơh kadrôp maroh heq rôp xok kawah đom điêêu răăn đơu ahluk kah kaluh xuum trôôch đom gô. Vii atoh leh e gơnuun yôôych kadrôp maroh kaxêêt.",
  "9": "Adroyq neq, tuôôy koq lưưp e gơnuun yôôych gô riilh, bơh tuôôy e điêêu răăn yôôych kadrôp maroh riilh hlê,",
  "10": "măn gô wuyh kaxêêt. Điêêu răăn xôq dơơp ăm riilh hlê jêêk vlôh varơuq kaxêêt ka gô.",
  "11": "Vii gơmưh điêêu răăn, kadrôp maroh heq rôp xok kawah aluut pa ôôh gô, ji kung gơmưh đnư păk kaxêêt gô.",
  "12": "Đa nưq, gơnuun laa hlăng vah, điêêu răăn kung hlăng vah, hyioh jăk, ji tamaq kaxaay.",
  "13": "Nưq, aalq be varơuq kaxaay wuyh yuuôl jêêk varơuq kaxêêt ka gô? leh dong leq e varơuq nưq. Jơq kadrôp maroh khienq gô kaxêêt, xôq yôôych kahnoq vlôh xak xơmơơk kadrôp maroh bơyh varơuq kaxaay. 'Ngưq laa xôq bơyh điêêu răăn, kadrôp maroh jêêk vlôh thiek raa xơơk aak.",
  "14": "Vii haay xet gơnuun laa thuôk liinh, măn gô laa xak xơmơơk biq tek dơơp jôôk tii ka kadrôp maroh.",
  "15": "Varơuq gô dơơp gô leh dong dik xet ik. Vii varơuq gô trôôch yôôych gô be dơơp. bơh gô wuyh dơơp varơuq gô yarơơ.",
  "16": "Bơh atoh gô dơơp varơuq gô be trôôch, 'ngưq laa gô muuyq iq dii gơnuun đaneq gơnuun laa tamaq kaxaay.",
  "17": "Juneq be aalq laa gô dơơp varơuq nưq đnoyq, đơu laa kadrôp maroh đom gô.",
  "18": "Vii gô xet đaneq đom gô, 'ngưq laa đom xak xơmơơk gô, be e varơuq kajoq tamaq kaxaay. Vii gô măn trôôch dơơp varơuq kaxaay, bơh gô be ik dơơp ik.",
  "19": "Vii gô leh dơơp varơuq kaxaay gô trôôch, bơh wuyh dơơp varơuq xơơk gô leh trôôch.",
  "20": "Ji atoh gô dơơp varơuq gô leh trôôch, yôôych leh aalq laa gô dơơp varơuq nưq đnoyq, bơh laa kadrôp maroh măn đom gô.",
  "21": "Nưq, gô 'yo hloq vlôh gơnuun neq đom gô, 'ngưq laa gô trôôch dơơp varơuq tamaq kaxaay, bơh varơuq dong dik e đom gô wuyh laa varơuq  xơơk. ",
  "22": "Vii dii koot manih pi'lăăp ku gô, gô hlah hlaak trôôch truh gơnuun ku Kơy Plêêk.",
  "23": "Bơh gô hloq e muuyq gơnuun kadrơơy đom kaluh xak xơmơơk gô, damưưq dii gơnuun đơơu đom xuum biit gô. Ni rôp dăt gô tyauq gơnuun ku kadrôp maroh đong e đom kaluh xak xơmơơk gô.",
  "24": "Gô dik laa manih đanq ra ơơh! Akơyq hnoq wơt gô klơlh xak xơmơơk kaxêêt neq?",
  "25": "Bơh kuh qwuay Kơy Plêêk gơmưh Lôôk Wơt Dêh Jê-xu, Lôôk haay! Nưq, laa gô xok akoq biit gô hơu varơuq gơnuun ku Kơy Plêêk. Jin anưq, gô wuyh xok xak xơmơơk gô hơu varơuq gơnuun ku kadrôp maroh."
}
